28/10/2020 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Servizos Sociais
VII Premio Concepción Arenal a proxectos educativos pola igualdade de xénero

Por Resolución de Presidencia n.º 2020/32500, de data 22 de outubro de 2020, aprobáronse as bases e o orzamento da convocatoria do VII VII Premio Concepción Arenal a Proxectos Educativos Pola Igualdade de Xénero que de seguido se transcriben VII PREMIO CONCEPCIÓN ARENAL A PROXECTOS EDUCATIVOS POLA IGUALDADE DE XÉNERO BASES Primeira O obxecto do premio é deseñar e executar proxectos educativos que procuren o desenvolvemento de habilidades para identificar e/ou rexeitar estereotipos sexistas que contribúen a xerar e manter a violencia de xénero, así como a construción de esquemas alternativos que axuden a comprender e respectar a igualdade de oportunidades real entre sexos. O premio concederase, en cada unha das tres modalidades, ao mellor programa educativo que xa se implantase e se pretenda continuar, ou ben que estea pendente da súa execución. Premiarase o programa de actividades do centro no que se traballe a prol da consecución da igualdade entre homes e mulleres, así como a sensibilización, prevención de comportamentos de risco e intervención en materia de violencia de xénero incorporando de forma transversal a educación en valores como a solidariedade, tolerancia, respecto, xustiza, igualdade, etc, a promoción da empatía e autoexpresión emocional e o fomento da participación da familia, da escola e da comunidade. A convocatoria tramitarase de xeito telemático, a través da plataforma de tramitación electrónica da Deputación (SUBTEL). Dado que a tramitación será telemática quen presente a candidatura deberá: * Dispoñer dun único enderezo electrónico de contacto durante a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando se lle notifique a circunstancia pertinente á Deputación. * Dispoñer de certificado dixital. Poderán participar centros educativos públicos da provincia que impartan educación infantil, primaria, ou as dúas, educación especial e educación secundaria nas seguintes modalidades: A.–Proxectos educativos en educación infantil. B.–Proxectos educativos en educación primaria. C.–Proxectos educativos en educación secundaria. Os proxectos presentados deben ser orixinais, polo que non poden participar aqueles proxectos xa premiados en calquera convocatoria de similar natureza. Cada centro educativo só poderá participar cun único proxecto. Non poderán participar os centros educativos premiados, en convocatorias anteriores, na mesma modalidade na que se presentaron. A Deputación resérvase o dereito de modificar as condicións en calquera momento, incluso pode chegar a anulalo ou deixalo sen efecto sempre que concorra causa xustificada, en todo caso comprométese a comunicalo pola mesma vía. Segunda Establécense tres premios, un por cada modalidade, dotados cada un deles con 5.000 €. Esta cantidade está suxeita ás retencións legais que sexan de aplicación. O premio poderá quedar deserto e o xurado poderá facer unha mención honorífica a algún outro proxecto educativo pola súa calidade técnica ou impacto social. A Deputación resérvase os dereitos de explotación da propiedade intelectual e en especial os dereitos de reprodución, transformación, distribución e comunicación pública por tempo indefinido para que a Deputación poida empregar os proxectos gañadores para calquera actividade da Deputación da Coruña relacionadas co fomento da igualdade de xénero. Terceira O prazo de presentación de proxectos iniciarase ao día seguinte ao da publicación da presente convocatoria no Boletín Oficial da Provincia e rematará o martes 1 de decembro de 2020, ás 14.00 horas. As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTEL). A solicitude e toda a documentación estará asinada pola persoa que presenta a candidatura. A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non se cubran os campos requiridos como obrigatorios ou cando conteñan incongruencias ou omisións que impidan o seu tratamento. Cuarta A documentación que se ha presentar é a seguinte: * Folla de aceptación dos compromisos (anexo I) cos datos requiridos debidamente asinada. * Memoria explicativa do proxecto cos seguintes requisitos de formato (anexo II): * Extensión máxima de 20 páxinas numeradas e redactadas a unha cara, incluíndo anexos. No caso de que se presenten máis de 20 páxinas, as adicionais non se terán en conta na avaliación. * Tamaño DIN A4 cun espazo interlineal sinxelo e empregando o tipo de letra arial a 11 puntos. * As fotografías e gráficos que poden engadirse, de ser o caso, terán un formato JPG, 150 ppp. * Fotocopia do CIF do centro participante. * Declaración de consentimento expreso para o tratamento dos datos persoais que constan na solicitude para a participación no VII Premio “Concepción Arenal” a proxectos educativos pola igualdade de xénero. Quinta O xurado estará presidido pola deputada con delegación en Políticas de Igualdade de Xénero, e formarán parte del persoal do Servizo de Acción Social, Cultural e Deporte, dos centros educativos da Deputación da Coruña e docentes especializados en educación e igualdade de xénero. As funcións de secretaría as exercerá o secretario da Corporación, ou a funcionaria ou funcionario en que delegue. Para o nomeamento do xurado respectarase a presencia equilibrada de mulleres e homes, en cumprimento do disposto no Capítulo I, artigo 5.2d) do Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade. As persoas que integren o xurado estarán sometidas ao deber de abstención nos casos sinalados no artigo 23 da Lei 40/2015, do 1 de outubro, de rexime xurídico do sector público. A composición do xurado darase a coñecer, con anterioridade a súa reunión, na páxina web da Deputación (www.dacoruna. gal), co fin de que se poidan interpor, se for o caso, os recursos legais pertinentes. O xurado actuará en pleno, en sesión a ser posible única, e será necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas redactarase a acta correspondente. O xurado presentará a súa proposta á Presidencia da Deputación, que é o órgano competente para conceder o premio. A decisión do xurado será comunicada aos centros premiados e a través da páxina web da Deputación. Sexta Para conceder os premios o xurado terá en conta os seguintes criterios: 1.–Proposta do título do proxecto. Valorarase a creatividade, orixinalidade e impacto social, así como a relación directa do título do proxecto cos contidos e obxectivos do programa. (Ata 5 puntos). 2.–Descrición do proxecto. Valorarase a claridade da descrición das accións e actividades propostas, a coherencia das actividades previstas coa consecución de obxectivos así como a metodoloxía empregada. (Ata 20 puntos). 3.–Xustificación do proxecto e detección de necesidades. Valorarase a adaptación do proxecto ás necesidades previamente detectadas. (Ata 10 puntos). 4.–Calendario de realización. Valorarase o nivel de adecuación entre as actividades previstas e a temporalidade. (Ata 10 puntos). 5.–Coordinación, participación, implicación e xestión do proxecto. Valorarase a maior participación e implicación dos axentes principais do proxecto, así como o procedemento na xestión interna, o persoal encargado e a implicación directa dos órganos de coordinación docente. (Ata 10 puntos). 6.–Plan de difusión. Valorarase a estrutura e coherencia do plan de difusión, tanto a nivel interno como externo. Terase en conta a edición de materiais, recursos innovadores, didácticos e as estratexias de difusión. (Ata 10 puntos). 7.–Plan de avaliación. Valorarase a relación entre os obxectivos específicos e os indicadores avaliativos propostos, o procedemento avaliativo e as ferramentas empregadas, así como outros procedementos para o seguimento, análise e mellora. (Ata 10 puntos). 8.–Calidade técnica. Valorarase o desenvolvemento de accións educativas innovadoras, con capacidade de desenvolver boas prácticas de accións e medidas que sirvan como modelo e impulsen outras iniciativas educativas. (Ata 10 puntos). Valorarase o emprego das TIC e recursos educativos innovadores con impacto social. (Ata 5 puntos). Valoraranse as propostas de atención á diversidade. (Ata 10 puntos). Sétima A concesión darase a coñecer a través dos distintos medios de comunicación. A entrega do premio celebrarase, posteriormente, nas dependencias da Deputación da Coruña. Oitava A participación nesta convocatoria supón a total aceptación destas bases. Novena Os datos subministrados teñen a finalidade de poder tramitar esta convocatoria e están protexidos pola Lei orgánica 3/2018, do 5 de decembro, de protección de datos persoais e garantía dos dereitos dixitais. O responsable do tratamento dos datos é a Deputación Provincial da Coruña, e o encargado será a empresa contratada pola Deputación provincial para coordinar o premio, no caso de se contratar. A lexitimación para o tratamento dos datos persoais contidos nesta solicitude é o consentimento que o asinante outorga á Deputación provincial coa súa sinatura. No caso de que sexa denegado o consentimento para o tratamento dos datos persoais, non poderá presentarse ao premio por imposibilidade de tramitación da solicitude. O destinatario dos datos é a Deputación provincial que non cederá datos a terceiros, salvo obriga legal. Os datos facilitados conservaranse ata a finalización da tramitación da convocatoria. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a súa portabilidade en calquera momento. Estes dereitos poderán exercerse perante as oficinas centrais da Deputación situadas na Avda. Porto da Coruña, 2, 15003 A Coruña, ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación no enderezo web www.dacoruna. gal/avisos/politica-privacidade. A Coruña, 23 de outubro de 2020. O presidente O secretario Asdo.: Valentín González Formoso José Luis Almau Supervía